發虹縣
作者：孔平仲
朝代：宋

paragraphs: 驅馬汴河西，從此游帝鄉。
瞻言驛堠短，喜及春日長。
碧瓦映茅茨，人烟密相望。
蒭茭足供馬，亦有酒可嘗。
旁觀波瀾起，萬柁攢舟航。
一跌性命已，豈惟肌骨傷。
不如榆柳堤，中路穩騰驤。
去家漸及旬，猶走淮楚疆。
却視故山隠，忽在天一方。
東軒復難到，蘭芷媚幽香。
馳光不可留，游女已採桑。